Virallinen lehti nro C 207 , 21/07/1999 s. 0096



KIRJALLINEN KYSYMYS E-3631/98 esittäjä(t): Panayotis Lambrias (PPE) komissiolle (3. joulukuuta 1998) Aihe: Ryhtyminen toimiin oliiviöljyn käytön edistämiseksi sydän- ja verisuonitautien ehkäisykampanjan yhteydessä Sydän- ja verisuonitautien torjuntakampanjansa yhteydessä komissio tukee taloudellisesti European Heart Networkin ("Euroopan sydänverkosto") toimintaa. European Heart Network järjesti hiljattain menestyksekkäästi sydän- ja verisuonitautien torjuntakampanjan Euroopan parlamentissa ja julkaisi tärkeän esitteen, jonka otsikko oli "Food, Nutrition and Cardiovascular disease prevention in the European Union" ("ruoka, ravinto ja sydän- ja verisuonitautien torjunta Euroopan unionissa"). Kuitenkin tässä kampanjassa, samoin kuin edellä mainitussa esitteessä, pitäisi keskittyä ennen kaikkea edistämään oliiviöljyn käyttöä, koska on tieteellisesti osoitettu, että oliiviöljy on erittäin hyvä elintarvike, joka sisältää vähän tyydyttymättömiä rasvahappoja ja on lisäksi Välimeren alueella sijaitsevien EU:n jäsenvaltioiden maatalouden perustuote. Tiedustelen komissiolta, aikooko se ryhtyä toimiin käynnistääkseen laajan kampanjan oliiviöljyn käytön edistämiseksi ja tukea taloudellisesti European Heart Networkiin kuuluvia Välimeren maiden kardiologiliittoja? Komission jäsenen Pádraig Flynninkomission puolesta antama vastaus (4. helmikuuta 1999) Komissio on samaa mieltä arvoisan parlamentin jäsenen kanssa siitä, että oliiviöljyn käytöllä on myönteisiä terveysvaikutuksia ja että tyydyttymättömät rasvat ovat merkittävä osa terveellistä ruokavaliota. Yleisesti ottaen ruokavalio ja liikunta ovat keskeisiä terveyttä määrittäviä tekijöitä, ja ne ovatkin tämän vuoksi yksi terveyden edistämistä, terveydestä tiedottamista, terveyskasvatusta ja -koulutusta koskevan yhteisön toimintaohjelman painopistealoista(1). Komissio ei myönnä tämän ohjelman perusteella rahoitustukea oliiviöljyn kulutuksen edistämiskampanjoille. Komissio tukee eurooppalaista projektia, jolla luodaan perusta terveellistä ruokavaliota koskeville mahdollisille eurooppalaisille suosituksille. Projektin puheenjohtajana on Kreetan yliopisto, ja siinä tutkitaan rasvojen osuutta terveellisessä ruokavaliossa. Komissio on päättänyt toimia näin, koska on tärkeää tarkastella ruokavaliota yleisesti eikä niinkään yksittäisiä tuotteita. Eurooppalaiset ruokavaliota koskevat suositukset olisivat komissiolle tärkeä väline sen pyrkiessä varmistamaan, että terveysnäkökohdat otetaan perustamissopimusten määräysten mukaisesti huomioon muussa yhteisön politiikassa. Yhteisö on osana yhteistä maatalouspolitiikkaa ja oliiviöljyn kulutusta yhteisössä edistämään tarkoitettujen toimien yleisistä soveltamissäännöistä 22. heinäkuuta 1980 annetun neuvoston asetuksen (ETY) 1970/80(2) perusteella toteuttanut edistämiskampanjoita 1980-luvun alusta alkaen. Tavoitteena on lisätä niiden tuotteiden kulutusta, joista on ylijäämiä, ja vaikuttaa näin markkinoiden vakauttamiseen. Oliiviöljyn kulutuksen lisäämiseen tähtäävä seitsemäs kampanja käynnistetään yhteisössä keväällä 1999, ja se kattaa kaikki jäsenvaltiot. Kampanjan budjetti on noin 15 miljoonaa euroa vuodessa kolmen peräkkäisen vuoden ajan, ja tukea annetaan tieteellisen tiedon levittämiseen oliiviöljyn ravitsemuksellisista ominaisuuksista sekä mainontaan, suhdetoimintaan ja myynninedistämiseen. Kaikki väestölle jaettava tieto oliiviöljyn ravitsemuksellisista ominaisuuksista on puolueetonta ja tieteellisesti todenperäistä. Kaiken tiedotusmateriaalin tarkastaa tutkimuslaitos, joka on erikoistunut ravitsemuksen terveysnäkökohtiin. Oliiviöljyä markkinoidaan Välimeren ruokavalion osana, koska tällä ruokavaliolla on osoitettu olevan myönteisiä terveysvaikutuksia. (1) Parlamentin ja neuvoston päätös N:o 645/96/EY, 29. maaliskuuta 1996, EYVL L 95, 16.4.1996. (2) EYVL L 192, 26.7.1980 ja EYVL L 288, 31.10.1980.